8 Ke’ng se sengwe seo se ka bago se tutueditše Maria gore a kwe Josefa? Na o be a tseba boporofeta bja gore Betlelehema e be e le motse woo Mesia a bego a tla belegelwa go wona? Beibele ga e bolele. Re ka se ke ra re o be a sa bo tsebe ka gobane go bonala baetapele ba bodumedi le batho ka kakaretšo ba be ba bo tseba. (Mat. 2:1-7; Joh. 7:40-42) Maria o be a tseba Mangwalo gabotse. (Luka 1:46-55) Go sa šetšwe gore Maria o ile a phetha ka gore a tšee leeto e le gore a kwe monna wa gagwe, a kwe taelo ya mmušo goba a kwe boporofeta bja Jehofa—goba ka baka la mabaka a ka moka—o re beetše mohlala o mobotse. Jehofa o tšeela godimo kudu moya wa boikokobetšo go banna le basadi. Mehleng ya rena moo batho ba bantši ba bonago go se bohlokwa go bontšha boikokobetšo, mohlala wa Maria ke kgothatšo go batho ba botegago kae le kae.